CELEX: 32019D1037
Language: el
Date: 2016-05-23 00:00:00
Title: Απόφαση (EE) 2019/1037 της Επιτροπής, της 23ης Μαΐου 2016, σχετικά με τα μέτρα SA.32184 — 2013/C (πρώην 2013/NN) και SA.32669 — 2013/C (πρώην 2013/NN) που εφαρμόστηκαν από τη Δανία για τους σταθμούς συμπαραγωγής ηλεκτρισμού και θερμότητας και σε έναν προμηθευτή ηλεκτρικής ενέργειας που επηρεάζουν την αγορά ηλεκτρικής ενέργειας ρύθμισης [κοινοποιηθείσα υπό τον αριθμό (2016) 3003] (Κείμενο που παρουσιάζει ενδιαφέρον για τον ΕΟΧ)

25.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 168/3
               
            
         ΑΠΟΦΑΣΗ (EE) 2019/1037 ΤΗΣ ΕΠΙΤΡΟΠΗΣ
         της 23ης Μαΐου 2016
         σχετικά με τα μέτρα SA.32184 — 2013/C (πρώην 2013/NN) και SA.32669 — 2013/C (πρώην 2013/NN) που εφαρμόστηκαν από τη Δανία για τους σταθμούς συμπαραγωγής ηλεκτρισμού και θερμότητας και σε έναν προμηθευτή ηλεκτρικής ενέργειας που επηρεάζουν την αγορά ηλεκτρικής ενέργειας ρύθμισης
         
            
               [κοινοποιηθείσα υπό τον αριθμό (2016) 3003]
            
         
         (Το κείμενο στη δανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
         Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερθείσες διατάξεις (1), και έχοντας υπόψη τις παρατηρήσεις αυτές,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Με ηλεκτρονική υποβολή της 29ης Ιανουαρίου 2011, η Επιτροπή έλαβε καταγγελία από την εταιρεία Smørum Kraftvarme η οποία εξέφρασε ανησυχίες σχετικά με εικαζόμενες παράνομες κρατικές ενισχύσεις που χορηγήθηκαν στην DONG Energy. Η εν λόγω καταγγελία καταχωρίστηκε με τον αριθμό SA.32184.
                  
               
                     (2)
                  
                  
                     Με επιστολή της 23ης Φεβρουαρίου 2011, η Επιτροπή έλαβε καταγγελία από την Ένωση για τη Ρύθμιση της Ενέργειας στη Δανία (Brancheforeningen for Regulerkraft I Danmark, BRD), στην οποία εκφράζονταν ανησυχίες σχετικά με τις εικαζόμενες παράνομες κρατικές ενισχύσεις για τους αποκεντρωμένους σταθμούς συμπαραγωγής ηλεκτρισμού και θερμότητας («αποκεντρωμένοι σταθμοί ΣΗΘ») και την DONG Energy. Η εν λόγω καταγγελία καταχωρίστηκε με τον αριθμό SA.32669.
                  
               
                     (3)
                  
                  
                     Μετά από περαιτέρω αλληλογραφία και αξιολόγηση των ζητημάτων που υπέβαλαν οι καταγγέλλοντες, η Επιτροπή με επιστολή της 5ης Ιουνίου 2013 ενημέρωσε τη Δανία ότι αποφάσισε να κινήσει τη διαδικασία που προβλέπεται στο άρθρο 108 παράγραφος 2 της Συνθήκης όσον αφορά ορισμένους ισχυρισμούς που διατυπώθηκαν στις δύο καταγγελίες («απόφαση κίνησης της διαδικασίας»).
                  
               
                     (4)
                  
                  
                     Η Δανία υπέβαλε τις παρατηρήσεις της στις 8 Ιουλίου 2013.
                  
               
                     (5)
                  
                  
                     Στις 8 Αυγούστου 2013, δημοσιεύτηκε η απόφαση της Επιτροπής για την κίνηση της διαδικασίας στην Επίσημη Εφημερίδα της Ευρωπαϊκής Ένωσης (2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
                  
               
                     (6)
                  
                  
                     Η Επιτροπή έλαβε παρατηρήσεις από την BRD στις 5 Σεπτεμβρίου 2013 και στις 10 Μαρτίου 2014 και από την DONG Energy στις 9 Σεπτεμβρίου 2013. Δεν υποβλήθηκαν παρατηρήσεις από τη Smørum Kraftvarme. Η Επιτροπή διαβίβασε τις παρατηρήσεις στη Δανία και της έδωσε την ευκαιρία να διατυπώσει τις απόψεις της. Η Δανία διαβίβασε τα σχόλιά της σχετικά με τις παρατηρήσεις τρίτων στις 17 Μαρτίου 2014 και στις 9 Δεκεμβρίου 2014.
                  
               
                     (7)
                  
                  
                     Η Δανία υπέβαλε επίσης απαντήσεις σε περαιτέρω ερωτήσεις της Επιτροπής στις 5 Φεβρουαρίου 2015, στις 10 Ιουνίου 2015 και στις 7 Δεκεμβρίου 2015.
                  
               2.   ΛΕΠΤΟΜΕΡΗΣ ΠΕΡΙΓΡΑΦΗ ΤΩΝ ΜΕΤΡΩΝ
         
         2.1.   Ιστορικό
         
         2.1.1.   Ο διαχειριστής του συστήματος μεταφοράς ηλεκτρικής ενέργειας στη Δανία, η Energinet.dk
         
         
                     (8)
                  
                  
                     Ο διαχειριστής του συστήματος μεταφοράς ηλεκτρικής ενέργειας στη Δανία είναι η Energinet.dk. Σύμφωνα με τον νόμο για την Energinet.dk, η Energinet.dk ασκεί δραστηριότητες λειτουργίας του συστήματος και μεταφοράς ηλεκτρικής ενέργειας, συμπεριλαμβανομένων των καθηκόντων της ως ανεξάρτητου διαχειριστή του συστήματος μεταφοράς. Η Energinet.dk είναι υπεύθυνη για την εγγύηση της ασφάλειας του εφοδιασμού και θα πρέπει, κατά την εκπλήρωση του εν λόγω καθήκοντος, να διατηρεί την τεχνική ποιότητα και την ισορροπία στο διασυνδεδεμένο σύστημα παροχής ηλεκτρικής ενέργειας, καθώς και να διασφαλίζει την επαρκή παραγωγική ικανότητα του συστήματος.
                  
               
                     (9)
                  
                  
                     Η Energinet.dk είναι οργανωμένη ως ανεξάρτητη δημόσια επιχείρηση βάσει του νόμου για την Energinet.dk. Είναι οργανωμένη ως ξεχωριστό νομικό πρόσωπο, το οποίο διοικείται από εποπτικό συμβούλιο. Ο υπουργός Κλίματος, Ενέργειας και Κτιρίων της Δανίας διορίζει οκτώ από τα έντεκα μέλη του εποπτικού συμβουλίου, συμπεριλαμβανομένου του προέδρου. Ο υπουργός διεξάγει τριμηνιαίες συναντήσεις με το εποπτικό συμβούλιο, ενώ μπορεί να ζητήσει πρόσθετες ad hoc συναντήσεις. Τα μέλη του εποπτικού συμβουλίου υποχρεούνται να διατηρούν μια ειδική εκτελεστική επιτροπή η οποία διαχειρίζεται τις καθημερινές δραστηριότητες της Energinet.dk. Η Energinet.dk ελέγχει τη χρηματοδότηση των επενδύσεων και του κεφαλαίου κινήσεώς της.
                  
               2.1.2.   Οι δανικές αγορές ηλεκτρικής ενέργειας και επικουρικών υπηρεσιών
         
         
                     (10)
                  
                  
                     Στις αγορές ηλεκτρικής ενέργειας, οι συμμετέχοντες στην αγορά μπορούν να εμπορεύονται ελεύθερα την ηλεκτρική ενέργεια πριν από την παραγωγή ή την κατανάλωσή της («σε πραγματικό χρόνο»). Η αγορά «επόμενης ημέρας» αναφέρεται στην αγορά στην οποία η εμπορία της ηλεκτρικής ενέργειας γίνεται μία ημέρα πριν από την παράδοση ή κατανάλωση της εμπορεύσιμης ηλεκτρικής ενέργειας. Η «ενδοημερήσια» αγορά αναφέρεται στην αγορά στην οποία η εμπορία της ηλεκτρικής ενέργειας γίνεται μεταξύ μίας ημέρας και μίας ώρας πριν από την παράδοση ή κατανάλωση της εμπορεύσιμης ηλεκτρικής ενέργειας. Στο τέλος της ενδοημερήσιας συναλλαγής στο λεγόμενο «κλείσιμο της αγοράς» (στη Δανία, μία ώρα πριν από την πραγματική ώρα), ο διαχειριστής του συστήματος μεταφοράς αναλαμβάνει τον έλεγχο της αγοράς για να διασφαλίσει ότι η προσφορά και η ζήτηση στην αγορά ηλεκτρικής ενέργειας είναι ισορροπημένες και ότι διατηρείται η σταθερότητα του συστήματος. Στη Δανία, αυτό το χρονικό πλαίσιο μετά το κλείσιμο της αγοράς αποκαλείται αγορά ηλεκτρικής ενέργειας ρύθμισης.
                  
               
                     (11)
                  
                  
                     Για την εξισορρόπηση του συστήματος στην αγορά ηλεκτρικής ενέργειας ρύθμισης, οι φορείς εκμετάλλευσης των συστημάτων μεταφοράς αγοράζουν επικουρικές υπηρεσίες. Στη Δανία, η Energinet.dk αγοράζει τις εν λόγω υπηρεσίες εκ των προτέρων μέσω συμβάσεων που αποτελούν αντικείμενο μεμονωμένων διαπραγματεύσεων και, στη λεγόμενη εφεδρική αγορά, μέσω δημοπρασιών. Αγοράζει επίσης επικουρικές υπηρεσίες στο πλαίσιο της αγοράς ηλεκτρικής ενέργειας ρύθμισης.
                  
               
                     (12)
                  
                  
                     Στην εφεδρική αγορά, η Energinet.dk συνάπτει συμβάσεις εφεδρείας, οι οποίες προβλέπουν πληρωμές για τους φορείς εκμετάλλευσης σε αντάλλαγμα της διαθεσιμότητάς τους για παροχή ηλεκτρικής ενέργειας όταν τους ζητηθεί. Οι φορείς εκμετάλλευσης που συμμετέχουν στις εν λόγω συμβάσεις έχουν επίσης την υποχρέωση να παρέχουν προσφορές στην αγορά ηλεκτρικής ενέργειας ρύθμισης.
                  
               
                     (13)
                  
                  
                     Στην αγορά ηλεκτρικής ενέργειας ρύθμισης, η Energinet.dk μπορεί να ζητήσει τόσο από τους φορείς εκμετάλλευσης που έχουν υπογράψει ήδη συμβάσεις εφεδρείας όσο και από άλλους συμμετέχοντες που υποβάλλουν προσφορές οικειοθελώς να αυξήσουν ή να μειώσουν την ηλεκτροπαραγωγή τους.
                  
               
                     (14)
                  
                  
                     Το δίκτυο μεταφοράς ηλεκτρικής ενέργειας στη Δανία χωρίζεται σε δύο περιοχές: το δυτικό τμήμα της Δανίας («DK1») και το ανατολικό τμήμα της Δανίας («DK2»). Το δίκτυο μεταφοράς στη ζώνη DK1 συνδέεται με τα δίκτυα μεταφοράς στη Γερμανία, τη Νορβηγία και τη Σουηδία. Το δίκτυο μεταφοράς στη ζώνη DK2 συνδέεται με τα δίκτυα μεταφοράς στη Γερμανία και τη Σουηδία. Το 2010 δημιουργήθηκε για πρώτη φορά σύνδεση μεταφοράς μεταξύ των ζωνών DK1 και DK2 με τη σύνδεση μεταφοράς Great Belt 600 MW.
                  
               2.1.3.   Η σύμβαση εφεδρικής ισχύος μεταξύ της Energinet.dk και της DONG Energy
         
         
                     (15)
                  
                  
                     Στις 21 Δεκεμβρίου 2010, η Energinet.dk υπέγραψε πενταετή σύμβαση με την DONG Energy για παροχή επικουρικών υπηρεσιών από την DONG Energy στη ζώνη DK2. Η σύμβαση τέθηκε σε ισχύ από τον Ιανουάριο του 2011 έως το τέλος του 2015 και κάλυψε 300 MW ταχέων αποθεμάτων (τα οποία έπρεπε να παραδοθούν κατόπιν αιτήματος της Energinet.dk με ειδοποίηση 15 λεπτών) και 375 MW βραδέων αποθεμάτων (με ειδοποίηση έως και δύο ωρών) που παρασχέθηκαν από τους σταθμούς ηλεκτροπαραγωγής Kyndby και Masnedø της DONG Energy.
                  
               
                     (16)
                  
                  
                     Η σύμβαση περιελάμβανε στοιχεία σταθερού κόστους για να διασφαλιστεί ότι οι υπηρεσίες ήταν διαθέσιμες στην Energinet.dk για χρήση στην αγορά ηλεκτρικής ενέργειας ρύθμισης, καθώς και πληρωμές χρησιμοποίησης για τυχόν υπηρεσίες που ζητήθηκαν και παρασχέθηκαν. Η μέγιστη ετήσια καταβλητέα τιμή στην DONG Energy ανερχόταν σε 191 εκατ. DKK, ήτοι συνολικά 955 εκατ. DKK (περίπου 128 εκατ. EUR) για την πενταετή διάρκεια της σύμβασης.
                  
               
                     (17)
                  
                  
                     Στη συνέχεια, η σύμβαση τροποποιήθηκε στις 8 Φεβρουαρίου 2013 προκειμένου να αποζημιωθεί η DONG Energy για αλλαγές στη φορολογία των οξειδίων του αζώτου (NOx) στη Δανία, γεγονός που αύξησε το κόστος της παροχής των συμβατικών υπηρεσιών. Βάσει του φόρου κατά την τροποποίηση, το στοιχείο σταθερής πληρωμής στη σύμβαση αυξήθηκε κατά 827 000 DKK ετησίως από την 1η Ιανουαρίου 2013 έως τις 31 Δεκεμβρίου 2015. Το γεγονός αυτό συνεπαγόταν πρόσθετο συνολικό κόστος για την Energinet.dk ύψους περίπου 332 000 EUR.
                  
               2.1.4.   Δέσμευση δυναμικότητας στη σύνδεση μεταφοράς Great Belt για επικουρικές υπηρεσίες
         
         
                     (18)
                  
                  
                     Μέρος ή το σύνολο της δυναμικότητας μεταφοράς ηλεκτρικής ενέργειας 600 MW της σύνδεσης μεταφοράς Great Belt θα μπορούσε να διατεθεί για την εμπορική διάθεση ενέργειας μεταξύ των ζωνών DK1 και DK2 ή θα μπορούσε να δεσμευτεί για να επιτρέψει στην Energinet.dk να μεταφέρει ισχύ προερχόμενη από παρόχους επικουρικών υπηρεσιών μεταξύ DK1 και DK2.
                  
               
                     (19)
                  
                  
                     Πριν από τη σύναψη της σύμβασης με την DONG Energy, η Energinet.dk υπολόγισε ότι η συνολική της απαίτηση για συμβατική εφεδρική ισχύ ανερχόταν σε 600 MW στη ζώνη DK1 και 600 MW στη ζώνη DK2. Πριν από την κατασκευή της σύνδεσης μεταφοράς Great Belt, η Energinet.dk έπρεπε να συνάψει συμβάσεις εφεδρικής ισχύος για 600 MW εφεδρικής δυναμικότητας τοπικά στα τμήματα DK1 και DK2.
                  
               
                     (20)
                  
                  
                     Μέρος του οικονομικού σκεπτικού για την κατασκευή της σύνδεσης μεταφοράς Great Belt ήταν ότι, από τη στιγμή που ξεκίνησε να λειτουργεί, η δυναμικότητα των συμβάσεων εφεδρείας θα μπορούσε να κατανεμηθεί μεταξύ των ζωνών DK1 και DK2, περιορίζοντας τη συνολική ποσότητα εφεδρικής ισχύος που χρειαζόταν να αγοράσει η Energinet.dk. Τον Ιούλιο του 2010, η Energitilsynet (Ρυθμιστική Αρχή Ενέργειας της Δανίας) ενέκρινε ένα πρόγραμμα που επέτρεψε στην Energinet.dk να δεσμεύσει δυναμικότητα στη σύνδεση μεταφοράς Great Belt για τη μεταφορά υπηρεσιών βάσει σύμβασης εφεδρείας από τη ζώνη DK2 (όπου η DONG Energy είχε αναλάβει βάσει σύμβασης να παρέχει επικουρικές υπηρεσίες) στη ζώνη DK1. Το γεγονός αυτό επέτρεψε στην Energinet.dk να περιορίσει την ποσότητα των υπηρεσιών βάσει σύμβασης εφεδρείας που απαιτούνται στη ζώνη DK1 από 600 MW σε 300 MW.
                  
               
                     (21)
                  
                  
                     Σε γενικές γραμμές, η ροή ισχύος στη σύνδεση μεταφοράς Great Belt πραγματοποιείται από την περιοχή της χαμηλότερων τιμών στην περιοχή των υψηλότερων τιμών. Στο πλαίσιο του καθεστώτος που ενέκρινε η Energitilsynet:
                     
                                 α)
                              
                              
                                 Όταν η σύναψη σύμβασης επόμενης ημέρας συνεπαγόταν ροή ισχύος μικρότερη από 300 MW από τη ζώνη DK2 στη ζώνη DK1, δεσμευόταν δυναμικότητα 300 MW για ροές από τη ζώνη DK2 στη ζώνη DK1 και δεν ήταν διαθέσιμη στους συμμετέχοντες στην αγορά για ενδοημερήσια διάθεση.
                              
                           
                                 β)
                              
                              
                                 Όταν η σύναψη σύμβασης επόμενης ημέρας συνεπαγόταν ροή ισχύος μεγαλύτερη από 300 MW από τη ζώνη DK2 στη ζώνη DK1, όλη η υπόλοιπη δυναμικότητα δεσμευόταν για ροές από τη ζώνη DK2 στη ζώνη DK1.
                              
                           
               
                     (22)
                  
                  
                     Στις 30 Οκτωβρίου 2012, η Energitilsynet αποφάσισε την κατάργηση του καθεστώτος δέσμευσης δυναμικότητας που περιγράφεται στις αιτιολογικές σκέψεις 20 και 21 από την 1η Ιανουαρίου 2013.
                  
               2.1.5.   Κρατικές ενισχύσεις για τη συμπαραγωγή ηλεκτρισμού και θερμότητας στη Δανία (μέτρο αριθ. 602/2004)
         
         
                     (23)
                  
                  
                     Στις 9 Νοεμβρίου 2005, η Επιτροπή ενέκρινε και κήρυξε συμβατή με την εσωτερική αγορά, σύμφωνα με το άρθρο 107 παράγραφος 3 στοιχείο γ) της Συνθήκης, έξι μέτρα κρατικών ενισχύσεων στη Δανία σχετικά με τη στήριξη της παραγωγής ενέργειας από αιολική ενέργεια, την παραγωγή ενέργειας από ανανεώσιμες πηγές ενέργειας εκτός από αιολική ενέργεια και την παραγωγή ενέργειας από σταθμούς συμπαραγωγής ηλεκτρισμού και θερμότητας («σταθμοί ΣΗΘ»). Η απόφαση καταχωρήθηκε με τον αριθμό αναφοράς Ν 602/2004 [COM (2005) 3910, «απόφαση N 602/2004»].
                  
               
                     (24)
                  
                  
                     Τα μέτρα αυτά συνοψίζονται ως εξής:
                     
                                 α)
                              
                              
                                 Πολύ μικροί σταθμοί ΣΗΘ (< 5 MW): Διατήρηση δικαιώματος λήψης σταθερής τιμής (τιμολόγιο τριών βαθμίδων), αλλά με την επιλογή αλλαγής σε βασικό ποσό (συμπλήρωμα τιμής).
                              
                           
                                 β)
                              
                              
                                 Μικροί σταθμοί ΣΗΘ (< 10 MW): Μεταβατική περίοδος έως το τέλος του 2006 κατά τη διάρκεια της οποίας έχουν τη δυνατότητα να συνεχίσουν να λαμβάνουν μια σταθερή τιμή (τιμολόγιο τριών βαθμίδων) και, στη συνέχεια, την υποχρέωση μετάβασης στο βασικό ποσό.
                              
                           
                                 γ)
                              
                              
                                 Μεγάλοι σταθμοί ΣΗΘ (τουλάχιστον 10 MW): Μεταβατική περίοδος έως το τέλος του 2004 κατά τη διάρκεια της οποίας έχουν τη δυνατότητα να συνεχίσουν να λαμβάνουν μια σταθερή τιμή (τιμολόγιο τριών βαθμίδων) και, στη συνέχεια, την υποχρέωση μετάβασης στο βασικό ποσό.
                              
                           
               
                     (25)
                  
                  
                     Η Δανία επιβεβαίωσε ότι όλοι οι σταθμοί ΣΗΘ που επωφελούνται από τα κοινοποιηθέντα καθεστώτα ήταν εξαιρετικά αποδοτικοί και παρείχαν υπολογισμό του επιπλέον κόστους για την υποστηριζόμενη μορφή ενέργειας που θεωρήθηκε εύλογο. Σύμφωνα με τους εν λόγω υπολογισμούς, η στήριξη θα κάλυπτε το 87 % κατά το μέγιστο των πρόσθετων δαπανών (για τους αποκεντρωμένους σταθμούς ΣΗΘ). Επίσης, παρασχέθηκαν υπολογισμοί που δείχνουν ότι η στήριξη δεν θα υπερέβαινε την απόσβεση συν μια εύλογη απόδοση του κεφαλαίου.
                  
               
                     (26)
                  
                  
                     Η ενίσχυση εγκρίθηκε στη συνέχεια με βάση τις κατευθυντήριες γραμμές για τις περιβαλλοντικές ενισχύσεις του 2001 (3), ιδίως το τμήμα E.3.3.1. Συγκεκριμένα, η Επιτροπή θεώρησε ότι μόνο η διαφορά μεταξύ του κόστους παραγωγής της οικείας φιλικής προς το περιβάλλον ενέργειας και της τιμής αγοράς της συμβατικής μορφής ενέργειας θα μπορούσε να αντισταθμιστεί. Βάσει των πληροφοριών που παρασχέθηκαν, η Επιτροπή κατέληξε στην απόφαση N 602/2004 ότι οι δικαιούχοι δεν θα λάμβαναν υπεραντιστάθμιση.
                  
               2.2.   Εικαζόμενες ενισχύσεις
         
         
                     (27)
                  
                  
                     Οι καταγγέλλοντες διατύπωσαν δύο βασικούς ισχυρισμούς:
                     
                                 α)
                              
                              
                                 Οι αλλαγές στους κανόνες που διέπουν την προμήθεια εφεδρικής δυναμικότητας στη Δανία —από δημοπρασία εφεδρικής αγοράς έναν μήνα εκ των προτέρων σε δημοπρασία εφεδρικής αγοράς μία ημέρα εκ των προτέρων— οδήγησαν σε υπεραντισταθμίσεις των αποκεντρωμένων σταθμών ΣΗΘ μέσω των υφιστάμενων ρυθμίσεων στήριξης με κρατικές ενισχύσεις (που εγκρίθηκαν με την απόφαση N 602/2004). Ως αποτέλεσμα της αλλαγής αυτής, από τον Φεβρουάριο του 2007, οι αποκεντρωμένοι σταθμοί ΣΗΘ είχαν πρόσβαση σε πρόσθετη ροή εσόδων που δεν προβλεπόταν κατά την αρχική έγκριση της κρατικής ενίσχυσης. Το γεγονός αυτό οφείλεται στο ότι μία μέρα πριν από την παράδοση, οι αποκεντρωμένοι σταθμοί ΣΗΘ είναι σε θέση να προβλέψουν με ακρίβεια τη δυναμικότητα που θα έχουν στη διάθεσή τους για την παροχή υπηρεσιών εφεδρείας. Επομένως, μετά την εν λόγω αλλαγή στις δημοπρασίες εφεδρικής αγοράς, οι αποκεντρωμένοι σταθμοί ΣΗΘ θα μπορούσαν να συμμετάσχουν στην αγορά σε πολύ μεγαλύτερο βαθμό σε σχέση με αυτόν που θα ήταν δυνατός όταν πραγματοποιήθηκαν δημόσιες συμβάσεις εφεδρικής αγοράς έναν μήνα πριν. Η BRD υποστήριξε ότι αυτό οδήγησε σε υπεραντιστάθμιση των αποκεντρωμένων σταθμών ΣΗΘ.
                              
                           
                                 β)
                              
                              
                                 Η DONG Energy δήλωσε ότι έλαβε κρατική ενίσχυση μέσω της πενταετούς σύμβασης παροχής επικουρικών υπηρεσιών που συνάφθηκε το 2010 με την Energinet.dk. Η σύμβαση δεν αποτέλεσε αντικείμενο δημόσιας προκήρυξης διαγωνισμού και, κατά τους ισχυρισμούς, δεν είχε συναφθεί με όρους της αγοράς, προσφέροντας πλεονέκτημα στην DONG Energy. Η δέσμευση της ενδοημερήσιας δυναμικότητας για τη ροή εφεδρικής ισχύος από τη ζώνη DK2 στη ζώνη DK1 μέσω της σύνδεσης μεταφοράς Great Belt φέρεται ότι πρόσφερε πλεονέκτημα στην DONG Energy. Ο καταγγέλλων ισχυρίστηκε ότι η Energinet.dk αποτελούσε αμιγώς κρατικό φορέα εκμετάλλευσης της Δανίας, υπό τον έλεγχο του κράτους, επομένως οι ενέργειές της μπορούσαν να καταλογιστούν στο κράτος.
                              
                           
               2.3.   Η απόφαση της Επιτροπής να κινήσει επίσημη διαδικασία έρευνας
         
         
                     (28)
                  
                  
                     Στην απόφασή της για την κίνηση της διαδικασίας, η Επιτροπή κατέληξε στο συμπέρασμα ότι, βάσει πληροφοριών και υπολογισμών από τη Δανία, οι οποίοι περιλάμβαναν τα έσοδα των αποκεντρωμένων σταθμών ΣΗΘ από την πώληση επικουρικών υπηρεσιών, δεν σημειώθηκε υπεραντιστάθμιση των αποκεντρωμένων σταθμών ΣΗΘ για τις επενδύσεις τους σε δυναμικότητα ΣΗΘ και ότι οι ενισχύσεις στους αποκεντρωμένους σταθμούς ΣΗΘ που εγκρίθηκαν βάσει της απόφασης N 602/2004 εξακολουθούσαν να είναι συμβατές. Επομένως, η συγκεκριμένη πτυχή των καταγγελιών δεν αποτελεί μέρος της επίσημης διαδικασίας έρευνας.
                  
               
                     (29)
                  
                  
                     Ωστόσο, στην απόφαση κίνησης της διαδικασίας, η Επιτροπή εξέφρασε αμφιβολίες σχετικά με το κατά πόσο θα μπορούσε να έχει χορηγηθεί ενίσχυση στην DONG Energy, καθώς και σχετικά με την πιθανή συμβατότητα των εν λόγω ενισχύσεων με την εσωτερική αγορά. Όσον αφορά την ύπαρξη και τη συμβατότητα κρατικών ενισχύσεων, η έρευνα της Επιτροπής περιορίστηκε στα ακόλουθα ζητήματα:
                     
                                 α)
                              
                              
                                 Κατά πόσο οι ενέργειες της Energinet.dk για την υπογραφή της σύμβασης παροχής επικουρικών υπηρεσιών με την DONG Energy ήταν δυνατό να καταλογισθούν στη Δανία.
                              
                           
                                 β)
                              
                              
                                 Κατά πόσο η σύμβαση παροχής επικουρικών υπηρεσιών μεταξύ της Energinet.dk και της DONG Energy προσέφερε πλεονέκτημα στην DONG Energy.
                              
                           
                                 γ)
                              
                              
                                 Σε περίπτωση που επρόκειτο για κρατικές ενισχύσεις, κατά πόσο συνιστούσαν συμβατές κρατικές ενισχύσεις.
                              
                           
               3.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
         
         3.1.   Παρατηρήσεις της BRD
         
         
                     (30)
                  
                  
                     Η BRD σημείωσε ότι η νομοθεσία της Δανίας δεν παρέχει καθοδήγηση στην Energinet.dk σε σχέση με την προμήθεια εφεδρικής ισχύος. Ωστόσο, η BRD ισχυρίστηκε ότι, δεδομένου ότι η νομοθεσία απαιτεί την παρακολούθηση και έγκριση των συνολικών επιχειρησιακών σχεδίων της Energinet.dk από τον Οργανισμό Ενέργειας της Δανίας (ΟΕΔ), μπορεί να θεωρηθεί ότι ο ΟΕΔ ενέκρινε τη σύμβαση με την DONG Energy.
                  
               
                     (31)
                  
                  
                     Η BRD υποστήριξε επίσης ότι τα ακόλουθα γεγονότα υποδεικνύουν παρέμβαση άλλων αρχών στην απόφαση της Energinet.dk:
                     
                                 α)
                              
                              
                                 Το 2006, η Energinet.dk δήλωσε δημοσίως ότι σχεδίαζε να δημιουργήσει μια ανταγωνιστική αγορά στη ζώνη DK2, αλλά το συγκεκριμένο σχέδιο δεν υλοποιήθηκε.
                              
                           
                                 β)
                              
                              
                                 Η σύμβαση μεταξύ της DONG Energy και της Energinet.dk περιείχε ρήτρες που προστάτευαν την οικονομική θέση της DONG Energy έναντι μεταγενέστερων τροποποιήσεων της σύμβασης από τον ΟΕΔ.
                              
                           
               
                     (32)
                  
                  
                     Η BRD προέβαλε τα ακόλουθα επιχειρήματα που υποστηρίζουν ότι, βάσει της σύμβασης, η Energinet.dk κατέβαλε στην DONG Energy τιμή υψηλότερη από την τιμή αγοράς:
                     
                                 α)
                              
                              
                                 Σε μια κοινοβουλευτική ερώτηση τον Απρίλιο του 2011, ο υπουργός Κλίματος και Ενέργειας δήλωσε ότι η μέση τιμή που καταβλήθηκε στην DONG Energy για την εφεδρική δυναμικότητα 675 MW ανερχόταν σε 22 716 DKK/MW/μήνα, σε σύγκριση με τη μέση τιμή της εφεδρικής ισχύος για βραχυπρόθεσμη παράδοση στη ζώνη DK1 ύψους 8 850 DKK/MW/μήνα.
                              
                           
                                 β)
                              
                              
                                 Η μέση τιμή ήταν στην πραγματικότητα υψηλότερη σε σχέση με αυτήν που δηλώθηκε στην απάντηση του υπουργού, επειδή ο υπολογισμός δεν έλαβε υπόψη το γεγονός ότι 75 MW της συμβατικής δυναμικότητας 675 MW απαλλάχθηκαν από την υποχρέωση παράδοσης για ένα έτος, λόγω αναγκών συντήρησης. Για περίοδο 5 ετών, αυτό σήμαινε ότι είχαν αγοραστεί μόνο 660 MW.
                              
                           
                                 γ)
                              
                              
                                 Στις περιπτώσεις που η DONG Energy δεν ήταν σε θέση να παραδώσει ή προτίμησε να μην παραδώσει τη συμβατική δυναμικότητα όταν ζητήθηκε, η Energinet.dk χρειάστηκε να λάβει δυναμικότητα από άλλες πηγές. Οι κυρώσεις για τη μη παράδοση που καθορίζονται στη σύμβαση ενδέχεται να μην επαρκούσαν για την κάλυψη των πρόσθετων δαπανών που επιβάρυναν την Energinet.dk στις περιπτώσεις που χρειάστηκε να αποκτήσει εναλλακτική δυναμικότητα.
                              
                           
                                 δ)
                              
                              
                                 Με βάση το κόστος δημιουργίας αποθεμάτων στη ζώνη DK1, 300 MW ταχέων αποθεμάτων θα μπορούσαν να παραδοθούν στη ζώνη DK2 με νέο εξοπλισμό με κόστος που ανέρχεται στα 750 εκατ. DKK ή με τη μεταφορά εξοπλισμού από τη ζώνη DK1 με κόστος που ανέρχεται στα 450 εκατ. DKK· οποιαδήποτε από τις δύο επιλογές θα ήταν πιο οικονομική σε σχέση με το συνολικό ποσό των 920 εκατ. DKK που σύμφωνα με την απάντηση του υπουργού στην κοινοβουλευτική ερώτηση του Απριλίου 2011 έπρεπε να καταβληθούν στην DONG Energy στο πλαίσιο της πενταετούς σύμβασης.
                              
                           
                                 ε)
                              
                              
                                 Τουλάχιστον ένα μέρος της απαιτούμενης εφεδρικής δυναμικότητας στη ζώνη DK2 θα έπρεπε να είχε χρησιμοποιηθεί στη ζώνη DK1 (αξιοποιώντας τη δυνατότητα κατανομής της εφεδρικής δυναμικότητας μέσω της σύνδεσης μεταφοράς Great Belt από τη ζώνη DK1 στη ζώνη DK2). Η BRD ισχυρίστηκε ότι η σύμβαση με την DONG Energy συνδέθηκε με τη δέσμευση της δυναμικότητας σύνδεσης μεταφοράς Great Belt ώστε να επιτραπεί η μεταφορά επικουρικών υπηρεσιών μόνο από τη ζώνη DK2 στη ζώνη DK1. Τα σχέδια για τη δέσμευση της εν λόγω δυναμικότητας αποτελούσαν μέρος της αρχικής αίτησης για την κατασκευή της σύνδεσης μεταφοράς Great Belt (η οποία εγκρίθηκε από τον υπουργό Μεταφορών και Ενέργειας το 2007).
                              
                           
                                 στ)
                              
                              
                                 Η BRD εξήγησε ότι παρά το γεγονός ότι η Energitilsynet κατάργησε το σχέδιο για τη δέσμευση της δυναμικότητας σύνδεσης μεταφοράς Great Belt από την 1η Ιανουαρίου 2013, η σύμβαση με την DONG Energy θα παρέμενε σε ισχύ έως το 2015.
                              
                           
               
                     (33)
                  
                  
                     Η BRD δήλωσε επίσης ότι δεν συμφωνεί με το συμπέρασμα της Επιτροπής στην απόφαση κίνησης της διαδικασίας ότι οι ενισχύσεις προς τους αποκεντρωμένους σταθμούς ΣΗΘ ήταν συμβατές με την εσωτερική αγορά και επιβεβαίωσε την άποψή της ότι έγινε υπεραντιστάθμιση στους αποκεντρωμένους σταθμούς ΣΗΘ.
                  
               3.2.   Παρατηρήσεις της DONG Energy
         
         
                     (34)
                  
                  
                     Η DONG Energy ισχυρίστηκε ότι η αμοιβή που εισπράττει βάσει της πενταετούς σύμβασης παροχής επικουρικών υπηρεσιών στη ζώνη DK2 αποτελεί κανονική τιμή αγοράς, η οποία αντικατοπτρίζει το κόστος της παροχής των συμβατικών υπηρεσιών, συμπεριλαμβανομένης της εύλογης απόδοσης ιδίων κεφαλαίων.
                  
               
                     (35)
                  
                  
                     Η DONG Energy παρείχε τις πληροφορίες σχετικά με τις τιμές που καταβλήθηκαν για επικουρικές υπηρεσίες στο Ηνωμένο Βασίλειο και την Ιρλανδία, υποστηρίζοντας ότι είναι σημαντικά υψηλότερες από τα 313 000 DKK/MW που η DONG Energy δήλωσε ότι ήταν η ετήσια τιμή του 2013 που επρόκειτο να λάβει από την πενταετή σύμβαση.
                  
               
                     (36)
                  
                  
                     Η DONG Energy ισχυρίστηκε επίσης ότι το ποσό των 313 000 DKK/MW που καταβλήθηκε βάσει της τρέχουσας σύμβασης το 2013 ήταν χαμηλότερο από τις τιμές που καταβλήθηκαν στο παρελθόν από την Energinet.dk για επικουρικές υπηρεσίες στη ζώνη DK1. Προκειμένου να αποδείξει το γεγονός αυτό, η DONG Energy υπέβαλε πληροφορίες σχετικά με τις τιμές του 2007 για την εφεδρική ισχύ στη ζώνη DK1. Η DONG Energy υποστήριξε ότι η τιμή του 2007 για την εφεδρική ισχύ στη ζώνη DK1 ήταν 324 000 DKK/MW/έτος (το 2013 οι τιμές είχαν αυξηθεί κατά 2 %/έτος —σύμφωνα με τις στατιστικές της Δανίας, ο καθαρός πληθωρισμός στη Δανία κυμάνθηκε κατά μέσο όρο στο 2,2 % μεταξύ 2007 και 2013).
                  
               4.   ΠΑΡΑΤΗΡΗΣΕΙΣ ΤΗΣ ΕΠΙΤΡΟΠΗΣ
         
         
                     (37)
                  
                  
                     Η Δανία ισχυρίστηκε ότι οι ενέργειες της Energinet.dk δεν μπορούσαν να καταλογιστούν στο κράτος επειδή:
                     
                                 α)
                              
                              
                                 Η Energinet.dk είναι μια ανεξάρτητη δημόσια επιχείρηση, υπεύθυνη για την ασφάλεια του εφοδιασμού, μεταξύ άλλων για τη διατήρηση της ισορροπίας του συστήματος και τη διασφάλιση επαρκούς παραγωγικής ικανότητας στο σύστημα.
                              
                           
                                 β)
                              
                              
                                 Η νομοθεσία δεν καθορίζει τυχόν απαιτήσεις σχετικά με την υπογραφή ή το περιεχόμενο των συμβάσεων τις οποίες η Energinet.dk επιλέγει να συνάψει για την επιτέλεση των καθηκόντων της. Η Energinet.dk είναι ελεύθερη να υπογράψει τις εν λόγω συμβάσεις χωρίς την έγκριση του υπουργού Κλίματος, Ενέργειας και Κτιρίων της Δανίας και δεν οφείλει να ενημερώνει τον υπουργό για τη σύναψη των εν λόγω συμβάσεων. Κανένας εκπρόσωπος του υπουργείου δεν συμμετείχε στις συναντήσεις στο πλαίσιο των διαπραγματεύσεων μεταξύ της Energinet.dk και της DONG Energy πριν από την υπογραφή της σύμβασης, ούτε συμμετείχε το υπουργείο στον καθορισμό του πλαισίου για τις συζητήσεις, συμπεριλαμβανομένου του καθορισμού των τιμών. Η Energinet.dk δεν ενημέρωσε τον υπουργό σχετικά με το περιεχόμενο των διαπραγματεύσεων ούτε υπέβαλε τους τελικούς όρους της σύμβασης στον υπουργό για έγκριση ή σχολιασμό.
                              
                           
                                 γ)
                              
                              
                                 Ο υπουργός έχει το δικαίωμα να λαμβάνει αποφάσεις σχετικά με οποιαδήποτε πτυχή των υποθέσεων της Energinet.dk. Ωστόσο, ο υπουργός δεν έχει ασκήσει ποτέ αυτήν την εξουσία σε σχέση με τη σύναψη συγκεκριμένων συμβάσεων εφεδρικής ισχύος από την Energinet.dk, συμπεριλαμβανομένης της σύμβασης με την DONG Energy.
                              
                           
                                 δ)
                              
                              
                                 Η Energinet.dk δεν ενέπλεξε το δανικό κράτος με κανέναν άλλο τρόπο ούτε έλαβε οδηγίες από το κράτος σχετικά με τη σύναψη της σύμβασης με την DONG Energy.
                              
                           
               
                     (38)
                  
                  
                     Η Δανία ισχυρίστηκε ότι η σύμβαση της Energinet.dk με την DONG Energy δεν παρείχε κάποιο πλεονέκτημα στη DONG Energy που θα μπορούσε να χαρακτηρισθεί ως ενίσχυση κατά την έννοια του άρθρου 107 παράγραφος 1 της Συνθήκης και διαβίβασε τις παρατηρήσεις της Energinet.dk σχετικά με τη συγκεκριμένη πτυχή της έρευνας που ανέφεραν ότι:
                     
                                 α)
                              
                              
                                 Η συμφωνία για τη λειτουργία του σκανδιναβικού συστήματος απαιτεί από την Energinet.dk να διατηρεί διαθέσιμα αποθέματα σε κάθε ζώνη (DK1 και DK2), επαρκή για την κάλυψη της δυναμικότητας που θα απαιτούνταν σε περίπτωση παύσης λειτουργίας του μεγαλύτερου σταθμού στη ζώνη. Ο μοναδικός φορέας ικανός να παρέχει επαρκή εφεδρική δυναμικότητα (600 MW) στη ζώνη DK2 ήταν η DONG Energy. Όλοι οι υπόλοιποι δυνητικοί πάροχοι συνδυαστικά δεν θα ήταν σε θέση να παράσχουν επαρκή εφεδρική δυναμικότητα για την αποφυγή της ανάγκης υπογραφής σύμβασης με την DONG Energy.
                              
                           
                                 β)
                              
                              
                                 Επειδή το μεγαλύτερο μέρος του κόστους για την DONG Energy που σχετίζεται με την προμήθεια εφεδρείας συνδέεται με το κόστος διατήρησης των σταθμών σε κατάσταση αναμονής, το συνολικό κόστος των εφεδρικών υπηρεσιών από την DONG Energy θα ήταν το ίδιο σε περίπτωση ανάθεσης με σύμβαση είτε 400 MW είτε 600 MW. Το σκεπτικό για το γεγονός αυτό επαληθεύτηκε από την Αρχή Ανταγωνισμού της Δανίας.
                              
                           
                                 γ)
                              
                              
                                 Το 2009, η Energinet.dk εξέτασε τους δυνητικούς προμηθευτές εφεδρικής δυναμικότητας στη ζώνη DK2 και κατέληξε στο συμπέρασμα ότι δεν θα μπορούσαν να αγοραστούν περισσότερα από 150 MW από άλλους φορείς εκτός της DONG Energy. Η Energinet.dk δήλωσε ότι δεν θα ήταν δυνατό να συνάψει σύμβαση για εφεδρική δυναμικότητα της τάξης των 600 MW στη ζώνη DK2 χωρίς να συμπεριληφθεί η DONG Energy και ότι το κόστος παροχής εφεδρικής ισχύος στη ζώνη DK2 από την DONG Energy και άλλες πηγές συνδυαστικά θα ήταν μεγαλύτερο από το κόστος της ανάθεσης των εν λόγω υπηρεσιών μέσω σύμβασης αποκλειστικά από την DONG Energy.
                              
                           
                                 δ)
                              
                              
                                 Τουλάχιστον για τις υπηρεσίες επανεκκίνησης από ολική διακοπή όπου ένας σταθμός ηλεκτροπαραγωγής θα πρέπει να είναι σε θέση να ξεκινήσει την παραγωγή χωρίς να στηρίζεται στην ισχύ από το δίκτυο μεταφοράς ηλεκτρικής ενέργειας, δεν θα ήταν δυνατό να αγοραστεί εφεδρική ισχύς στη ζώνη DK1 για χρήση στη ζώνη DK2 επειδή η υπηρεσία επανεκκίνησης από ολική διακοπή προϋποθέτει ο σταθμός ηλεκτροπαραγωγής παράδοσης να συνδεθεί απευθείας με τον σταθμό ηλεκτροπαραγωγής του οποίου πρόκειται να γίνει επανεκκίνηση.
                              
                           
                                 ε)
                              
                              
                                 Η Energinet.dk διαπραγματεύτηκε μια τιμή με την DONG Energy που κάλυπτε το κόστος της DONG Energy συν ένα κέρδος της τάξης του [1-7] %.
                              
                           
               
                     (39)
                  
                  
                     Η Δανία υπέβαλε επίσης παρατηρήσεις από την Energinet.dk σχετικά με την απόφαση δέσμευσης δυναμικότητας στη σύνδεση μεταφοράς Great Belt από τη ζώνη DK2 στη ζώνη DK1. Η Energinet.dk εξήγησε ότι, χωρίς τη δέσμευση δυναμικότητας στη σύνδεση μεταφοράς Great Belt, θα ήταν απαραίτητο να ανατεθεί με σύμβαση εφεδρική δυναμικότητα της τάξης των 600 MW σε καθένα από τα τμήματα DK1 και DK2, συνολικά 1200 MW. Με τη δέσμευση, η συνολική απαίτηση θα μπορούσε να μειωθεί στα 900 MW.
                  
               
                     (40)
                  
                  
                     Σε απάντηση στην πρόταση της BRD ότι η δέσμευση θα μπορούσε να οργανωθεί για τη ροή ηλεκτρικού ρεύματος από τη ζώνη DK1 στη ζώνη DK2 και όχι από το τη ζώνη DK2 στη ζώνη DK1, η Energinet.dk εξήγησε ότι η δέσμευση από τη ζώνη DK2 στη ζώνη DK1 είχε ως αποτέλεσμα πολύ λιγότερες στρεβλώσεις στην αγορά σε σχέση με την περίπτωση δέσμευσης της δυναμικότητας για τη ροή ενέργειας προς την αντίθετη κατεύθυνση.
                  
               
                     (41)
                  
                  
                     Η Energinet.dk παρείχε ανάλυση για να δείξει ότι, δεδομένης της γενικής πλεονάζουσας δυναμικότητας που διατίθεται στη ζώνη DK1 σε σύγκριση με τη ζώνη DK2, οι χαμηλότερες τιμές στη ζώνη DK1 υποδηλώνουν ότι οι ροές ηλεκτρικής ενέργειας πραγματοποιούνται μέσω της σύνδεσης μεταφοράς Great Belt από τη ζώνη DK1 στη ζώνη DK2 στο 72,7 % των περιπτώσεων και από τη ζώνη DK2 στη ζώνη DK1 το 16,7 % των περιπτώσεων. Με τον τρόπο με τον οποίο οργανώθηκε η δέσμευση από την Energinet.dk, η δυναμικότητα διατηρήθηκε μόνο μετά το κλείσιμο της αγοράς επόμενης ημέρας και μόνο όταν οι συναλλαγές επόμενης ημέρας έδειχναν ότι η κατεύθυνση των ροών θα ήταν από τη ζώνη DK2 στη ζώνη DK1. Επομένως, η δέσμευση εφαρμόστηκε μόνο στο 16,7 % των περιπτώσεων. Σε περίπτωση εφαρμογής ενός εναλλακτικού μοντέλου για τη δέσμευση δυναμικότητας, η Energinet.dk ισχυρίστηκε ότι αυτό θα συνεπαγόταν αναπόφευκτα την αύξηση του αριθμού ωρών κατά τον οποίο θα έπρεπε να εφαρμοστεί η δέσμευση και, ως εκ τούτου, θα αυξανόταν η στρέβλωση της ενδοημερήσιας αγοράς επειδή θα ήταν διαθέσιμη λιγότερη δυναμικότητα μεταφοράς στους συμμετέχοντες στην αγορά για εμπορική διάθεση.
                  
               5.   ΑΞΙΟΛΟΓΗΣΗ ΤΟΥ ΜΕΤΡΟΥ
         
         
                     (42)
                  
                  
                     Δυνάμει του άρθρου 107 παράγραφος 1 της Συνθήκης, ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές. Θα πρέπει να πληρούνται όλοι οι όροι του άρθρου 107 παράγραφος 1 της Συνθήκης προκειμένου να υφίσταται κρατική ενίσχυση κατά την έννοια του εν λόγω άρθρου.
                  
               
                     (43)
                  
                  
                     Όπως αναφέρεται στην αιτιολογική σκέψη 29 ανωτέρω, όσον αφορά την ύπαρξη κρατικής ενίσχυσης κατά την έννοια του άρθρου 107 παράγραφος 1 της Συνθήκης, η επίσημη διαδικασία έρευνας επικεντρώθηκε στα εξής σημεία: α) κατά πόσο οι ενέργειες της Energinet.dk για την υπογραφή της σύμβασης με την DONG Energy ήταν δυνατό να καταλογισθούν στη Δανία και β) κατά πόσο η σύμβαση εφεδρικής ισχύος μεταξύ της Energinet.dk και της DONG Energy παρείχε πλεονέκτημα στην DONG Energy ή είχε συναφθεί σύμφωνα με τους όρους της αγοράς.
                  
               5.1.   Ύπαρξη κρατικών ενισχύσεων — Κρατικοί πόροι
         
         
                     (44)
                  
                  
                     Προκειμένου να θεωρηθεί ενίσχυση κατά την έννοια του άρθρου 107 παράγραφος 1 της Συνθήκης, ένα μέτρο θα πρέπει να χορηγείται άμεσα ή έμμεσα από κρατικούς πόρους.
                  
               
                     (45)
                  
                  
                     Σύμφωνα με τη νομολογία, οι πόροι μιας επιχείρησης πρέπει να θεωρούνται κρατικοί πόροι, εάν το κράτος είναι σε θέση, ασκώντας την κυριαρχική επιρροή του επί των εν λόγω επιχειρήσεων, να κατευθύνει τη χρήση των πόρων τους (4).
                  
               
                     (46)
                  
                  
                     Η Energinet.dk αποτελεί δημόσια εταιρεία, η οποία ανήκει εξολοκλήρου στο δανικό κράτος. Λαμβάνοντας υπόψη τη θέση του δανικού κράτους ως μοναδικού μετόχου, καθώς και τη δυνατότητα του δανικού κράτους να ασκεί επιρροή στη χρήση των οικονομικών πόρων της Energinet.dk, οι οικονομικοί πόροι της Energinet.dk θα πρέπει να θεωρηθούν ως κρατικοί πόροι (5).
                  
               5.2.   Ύπαρξη κρατικής ενίσχυσης — Καταλογισμός
         
         
                     (47)
                  
                  
                     Στην απόφασή της για την κίνηση της διαδικασίας, η Επιτροπή εξέφρασε αμφιβολίες σχετικά με το κατά πόσο η σύμβαση που υπέγραψε η Energinet.dk με την DONG Energy δύναται να καταλογιστεί στο κράτος.
                  
               
                     (48)
                  
                  
                     Στην υπόθεση Stardust Marine (6), το Δικαστήριο έκρινε ότι, ακόμα και αν το Δημόσιο είναι σε θέση να ελέγχει μια δημόσια επιχείρηση και να ασκεί αποφασιστική επιρροή επί των συναλλαγών της, η πραγματική άσκηση τέτοιου ελέγχου δεν μπορεί να τεκμαίρεται αυτομάτως σε κάθε συγκεκριμένο μέτρο. Πρέπει επίσης να εξετάζεται κατά πόσον οι δημόσιες αρχές ενεπλάκησαν καθ' οιονδήποτε τρόπο στη λήψη των εν λόγω μέτρων. Το Δικαστήριο αναγνώρισε ότι δεν είναι πάντα δυνατό να αποδειχθεί σε μια συγκεκριμένη υπόθεση ότι τα μέτρα που ελήφθησαν από μια επιχείρηση αυτού του είδους ελήφθησαν στην πραγματικότητα κατόπιν εντολής των δημόσιων αρχών. Κατά συνέπεια, καθόρισε ορισμένους δείκτες που μπορούν να χρησιμοποιηθούν για την εκτίμηση της καταλογισμού, συμπεριλαμβανομένων των εξής (ενδεικτικά ή μη δεσμευτικά):
                     
                                 α)
                              
                              
                                 ο βαθμός στον οποίο η δημόσια επιχείρηση (εν προκειμένω η Energinet.dk) μπορεί να λάβει την απόφαση χωρίς να λάβει υπόψη τις απαιτήσεις των δημοσίων αρχών·
                              
                           
                                 β)
                              
                              
                                 ο βαθμός στον οποίο η δημόσια επιχείρηση (εν προκειμένω η Energinet.dk) μπορεί να λάβει υπόψη τις οδηγίες (καθοδήγηση) που παρέχουν οι αρχές·
                              
                           
                                 γ)
                              
                              
                                 ο βαθμός στον οποίο η δημόσια επιχείρηση (εν προκειμένω η Energinet.dk) ανήκει στις δομές της δημόσιας διοίκησης·
                              
                           
                                 δ)
                              
                              
                                 η φύση των δραστηριοτήτων και η άσκησή τους σε μια αγορά υπό κανονικές συνθήκες ανταγωνισμού με ιδιωτικούς φορείς·
                              
                           
                                 ε)
                              
                              
                                 το νομικό καθεστώς της δημόσιας επιχείρησης (εν προκειμένω της Energinet.dk), υπό την έννοια της υπαγωγής στο δημόσιο δίκαιο ή στο κοινό εταιρικό δίκαιο·
                              
                           
                                 στ)
                              
                              
                                 ο βαθμός της εποπτείας της δημόσιας αρχής στις αποφάσεις που λαμβάνει η δημόσια επιχείρηση (εν προκειμένω η Energinet.dk).
                              
                           
               
                     (49)
                  
                  
                     Δεν υποβλήθηκαν στην Επιτροπή στοιχεία που να αποδεικνύουν ότι το δανικό κράτος συμμετείχε σε οποιονδήποτε σχεδιασμό, διαπραγμάτευση ή έγκριση της σύμβασης που υπογράφηκε μεταξύ της Energinet.dk και της DONG Energy. Έτσι, όπως ορίστηκε στην υπόθεση Stardust Marine, ο καταλογισμός θα έπρεπε να εκτιμηθεί με βάση συγκεκριμένους δείκτες συμμετοχής του κράτους στη σύναψη της σύμβασης. Τούτο διευκρινίστηκε περαιτέρω στην υπόθεση «SACE», όπου το Γενικό Δικαστήριο δήλωσε ότι η απόδειξη της συμμετοχής αυτού του είδους μπορεί να παρέχεται βάσει «ενδείξεων αρκούντως συγκεκριμένων και συγκλινουσών ως προς την άσκηση ουσιαστικής επιρροής ή ουσιαστικού ελέγχου εκ μέρους του κράτους» (7).
                  
               
                     (50)
                  
                  
                     Η Energinet.dk είναι οργανωμένη ως ανεξάρτητη δημόσια επιχείρηση και δεν εντάσσεται στις συνήθεις δομές της δημόσιας διοίκησης. Η Energinet.dk δεν υπόκειται στο κοινό εταιρικό δίκαιο αλλά στον νόμο για την Energinet.dk και διοικείται σύμφωνα με το καταστατικό της εταιρείας. Η ανεξαρτησία της Energinet.dk αντικατοπτρίζεται στο καταστατικό της, σύμφωνα με το οποίο η Energinet.dk αποτελεί ανεξάρτητη νομική οντότητα που ασκεί τις δραστηριότητές της χωρίς καμία ευθύνη από πλευράς του δανικού κράτους. Επιπλέον, τα στοιχεία ενεργητικού της Energinet.dk είναι ξεχωριστά από τα στοιχεία ενεργητικού του δανικού κράτους, ενώ η Energinet.dk ελέγχει τη χρηματοδότηση των επενδύσεων και του κεφαλαίου κινήσεώς της εντός του καθορισμένου πλαισίου.
                  
               
                     (51)
                  
                  
                     Η δομή διαχείρισης της Energinet.dk περιλαμβάνει ένα εποπτικό συμβούλιο και ένα εκτελεστικό συμβούλιο. Ο υπουργός Κλίματος, Ενέργειας και Κτιρίων της Δανίας διορίζει οκτώ από τα έντεκα μέλη του εποπτικού συμβουλίου, συμπεριλαμβανομένου του προέδρου. Τα δύο από τα οκτώ μέλη που διορίζει ο υπουργός θα πρέπει να διορίζονται κατόπιν σύστασης του τομέα ηλεκτρικής ενέργειας. Τα μέλη του εποπτικού συμβουλίου υποχρεούνται να διατηρούν μια ειδική εκτελεστική επιτροπή, η οποία λειτουργεί στο πλαίσιο του εποπτικού συμβουλίου. Το δικαίωμα διορισμού των μελών του εποπτικού συμβουλίου παρέχει στον υπουργό τη δυνατότητα να ασκεί επιρροή στη γενική λειτουργία της Energinet.dk. Ωστόσο, το γεγονός ότι το κράτος έχει επιρροή στη γενική λειτουργία του αντικατοπτρίζει την ιδιοκτησία του και δεν αποδεικνύει από μόνο του τη συμμετοχή του κράτους σε οποιοδήποτε ειδικό μέτρο που ενέκρινε η Energinet.dk. Το γεγονός αυτό επιβεβαιώθηκε από το Γενικό Δικαστήριο στην υπόθεση SACE, στην οποία, αφού παρατήρησε ότι η επιλογή του διοικητικού συμβουλίου από το ιταλικό κράτος υποδεικνύει έναν ιδιαίτερο σύνδεσμο με τις δημόσιες αρχές, το Δικαστήριο επισημαίνει ότι «οι εν λόγω οργανικής φύσεως ενδείξεις […] δεν αρκούν, από μόνες τους, προς απόδειξη της συγκεκριμένης εμπλοκής του κράτους στη λήψη των επίμαχων μέτρων και πρέπει να εκτιμώνται εκ παραλλήλου με τις λοιπές ενδείξεις» (8).
                  
               
                     (52)
                  
                  
                     Η Δανία ισχυρίζεται ότι το δικαίωμα του υπουργού να διορίζει τα μέλη του διοικητικού συμβουλίου δεν βασίζεται σε πρόθεση ρύθμισης των πραγματικών συμβάσεων που υπογράφηκαν από την Energinet.dk. Η Δανία εξήγησε επίσης ότι το άρθρο 9 του καταστατικού της Energinet.dk, το οποίο καθορίζει τα καθήκοντα του εποπτικού συμβουλίου, ενσωματώνει πλήρως το άρθρο 115 του δανικού νόμου για τις ανώνυμες εταιρείες που ορίζει τα καθήκοντα των εποπτικών συμβουλίων στις εν λόγω εταιρείες. Η σύνδεση με το κοινό εταιρικό δίκαιο αναγνωρίζεται ρητώς στις προπαρασκευαστικές εργασίες του νόμου Energinet.dk, σύμφωνα με τον οποίο «τα καθήκοντα του εποπτικού συμβουλίου της Energinet Danmark αντιστοιχούν βασικά στις γενικές οδηγίες κατανομής αρμοδιοτήτων και καθηκόντων μεταξύ του εποπτικού συμβουλίου και του εκτελεστικού οργάνου που απορρέουν από τον νόμο περί ανωνύμων εταιρειών». Η Δανία εξήγησε επίσης ότι στην πράξη το εκτελεστικό συμβούλιο, χειρίστηκε τη διαπραγμάτευση της σύμβασης με την DONG Energy και όχι το εποπτικό συμβούλιο.
                  
               
                     (53)
                  
                  
                     Επιπλέον, η Δανία δήλωσε ότι ο υπουργός Κλίματος, Ενέργειας και Κτιρίων της Δανίας δεν συμμετείχε στην έγκριση ή τη διαπραγμάτευση της σύμβασης μεταξύ της Energinet.dk και της DONG Energy και δεν ενημερώθηκε για την εξέλιξη των διαπραγματεύσεων. Παρά το γεγονός ότι ο υπουργός έχει το δικαίωμα να λαμβάνει αποφάσεις σχετικά με οποιαδήποτε πτυχή των υποθέσεων της Energinet.dk, η Δανία τόνισε ότι ο υπουργός δεν έχει χρησιμοποιήσει ποτέ αυτή την εξουσία σε σχέση τη σύναψη συμβάσεων εφεδρικής ισχύος από μέρους της Energinet.dk. Σύμφωνα με τη Δανία, η συγκεκριμένη εξουσία έχει ως στόχο να διασφαλίσει ότι ο υπουργός μπορεί να παρέμβει, εάν είναι απαραίτητο, για να διασφαλίσει ότι η Energinet.dk ενεργεί εντός των ορίων του νόμου και διοικείται με οικονομικά ορθό τρόπο. Ο υπουργός παρεμβαίνει στις αποφάσεις σχετικά με τη νέα υποδομή δικτύου ή τις ουσιαστικές τροποποιήσεις της υπάρχουσας υποδομής δικτύου, αλλά η εξουσία του δεν χρησιμοποιείται για την παρέμβαση σε συγκεκριμένα καθήκοντα τα οποία αναλαμβάνει η Energinet.dk (ή τις συμβάσεις που υπογράφει) προκειμένου να είναι σε θέση να εκπληρώσει τις νομικές αρμοδιότητές της.
                  
               
                     (54)
                  
                  
                     Σε αντίθεση με όσα ισχύουν για ορισμένα άλλα μέτρα που εφαρμόζονται από την Energinet.dk και τα οποία ορίζονται στη δανική νομοθεσία (9), η δανική νομοθεσία δεν καθορίζει ούτε παρέχει καθοδήγηση στην Energinet.dk σε σχέση με την προμήθεια εφεδρικής ισχύος. Δεν υπάρχει δημόσια ρύθμιση ή ρητή έγκριση των αποφάσεων ή ενεργειών για τις οποίες η Energinet.dk είναι νομικά υπεύθυνη από άποψη της εφεδρικής ισχύος. Ούτε η νομοθεσία προβλέπει συγκεκριμένες απαιτήσεις σχετικά με το περιεχόμενο των συμβάσεων τις οποίες μπορεί να επιλέξει να συνάψει η Energinet.dk προκειμένου να εκπληρώσει τις υποχρεώσεις της βάσει του νόμου.
                  
               
                     (55)
                  
                  
                     Ωστόσο, η BRD ισχυρίστηκε ότι, δεδομένου ότι η δανική νομοθεσία απαιτεί την παρακολούθηση και την έγκριση των γενικών επιχειρησιακών «στρατηγικών σχεδίων» της Energinet.dk από τον Οργανισμό Ενέργειας της Δανίας (ΟΕΔ), το κράτος θα είχε εγκρίνει τη σύμβαση με την DONG Energy στο πλαίσιο της έγκρισης των συγκεκριμένων σχεδίων. Το Γενικό Δικαστήριο δήλωσε στην υπόθεση SACE ότι η έγκριση των προβλέψεων για τις δημόσιες επιχειρήσεις από ένα δημόσιο όργανο μπορεί να αποδείξει ότι η επιχείρηση αυτή δεν ασκεί τις δραστηριότητές της υπό συνθήκες πλήρους διαχειριστικής αυτονομίας και μπορεί, συνεπώς, να θεωρηθεί ως ενεργούσα υπό τον έλεγχο των δημοσίων αρχών, τουλάχιστον όσον αφορά τη λήψη των σημαντικών αποφάσεων (10). Εντούτοις, αντίθετα με την κατάσταση στην υπόθεση SACE, η σύμβαση με την DONG Energy δεν συμπεριλήφθηκε ποτέ στα στρατηγικά σχέδια της Energinet.dk (ούτε και σε άλλες συμβάσεις εφεδρικής ισχύος).
                  
               
                     (56)
                  
                  
                     Η Δανία εξήγησε ότι η σύμβαση με την DONG Energy συμπεριλήφθηκε στην ετήσια έκθεση της Energinet.dk για το 2010, αλλά δεν απαιτείται εκ των προτέρων έγκριση από το κράτος, ενώ η ετήσια έκθεση για το 2010 υποβλήθηκε στο υπουργείο Κλίματος, Ενέργειας και Κτιρίων της Δανίας τον Μάρτιο του 2011 μετά τη σύναψη της σύμβασης. Η πρώτη τριμηνιαία συνάντηση μεταξύ του υπουργείου και του εποπτικού συμβουλίου της Energinet.dk στην οποία αναφέρθηκε η σύμβαση ήταν τον Μάρτιο του 2011. Στην υπόθεση T-305/13, το Γενικό Δικαστήριο επιβεβαίωσε ότι, οι οικονομικοί και πολιτικοί έλεγχοι, στο μέτρο που, αφενός, διενεργούνται εκ των υστέρων και, αφετέρου, αφορούν καταρχήν το σύνολο των λογαριασμών ή της δραστηριότητας της δημόσιας επιχείρησης, δεν επιτρέπουν από μόνοι τους να θεωρηθεί ότι οι δημόσιες αρχές επηρεάζουν συγκεκριμένα τις σε προγενέστερο στάδιο λαμβανόμενες αποφάσεις (11).
                  
               
                     (57)
                  
                  
                     Παρά το γεγονός ότι οι τριμηνιαίες συναντήσεις μεταξύ του εποπτικού συμβουλίου της Energinet και του υπουργείου και η ετήσια έκθεση της Energinet.dk προς τον μέτοχο της παρέχουν στο κράτος έλεγχο της γενικής δραστηριότητας της Energinet.dk σε ορισμένο βαθμό, η Δανία εξήγησε ότι η συμμετοχή του κράτους περιορίζεται στο να εξασφαλίζει ότι η Energinet.dk συμμορφώνεται γενικά με τις υποχρεώσεις της που απορρέουν από τη νομοθεσία. Σύμφωνα με την πάγια νομολογία, ο γενικός αυτός έλεγχος δεν επαρκεί για να αποδειχθεί ο καταλογισμός της σύναψης της συγκεκριμένης σύμβασης στο κράτος (12).
                  
               
                     (58)
                  
                  
                     Όσον αφορά τη φύση των δραστηριοτήτων της Energinet.dk, ο νόμος για την Energinet.dk απαιτεί από την Energinet.dk να αναλαμβάνει δραστηριότητες λειτουργίας του συστήματος και δραστηριότητες μεταφοράς ηλεκτρικής ενέργειας, συμπεριλαμβανομένης της λειτουργίας ως ανεξάρτητου διαχειριστή συστήματος. Η Energinet.dk είναι υπεύθυνη για την ασφάλεια του εφοδιασμού και θα πρέπει, κατά την εκπλήρωση του εν λόγω καθήκοντος, να διατηρεί την τεχνική ποιότητα και την ισορροπία στο διασυνδεδεμένο σύστημα παροχής ηλεκτρικής ενέργειας, καθώς και να διασφαλίζει την επαρκή παραγωγική ικανότητα του συστήματος. Πρόκειται για τυπικές δραστηριότητες ενός διαχειριστή συστήματος μεταφοράς, οι οποίες, λόγω της φύσης τους, συχνά συνδέονται με τις ευθύνες του κράτους, ανεξάρτητα από τον τρόπο με τον οποίο οργανώνονται.
                  
               
                     (59)
                  
                  
                     Η πτυχή των ενεργειών της Energinet.dk που εξετάζονται είναι η σύναψη συμβάσεων παροχής επικουρικών υπηρεσιών. Στην προμήθεια επικουρικών υπηρεσιών, η Energinet.dk συμμετέχει στην αγορά επιλέγοντας τις επικουρικές υπηρεσίες από τους παρόχους που είναι διαθέσιμοι στην αγορά. Επομένως, είναι πιθανό ένας διαχειριστής συστήματος μεταφοράς να αναλάβει προμήθειες επικουρικών υπηρεσιών, ενεργώντας ως διαχειριστής της αγοράς χωρίς τη συμμετοχή του κράτους.
                  
               
                     (60)
                  
                  
                     Ο καταγγέλλων ισχυρίστηκε ότι η Energinet.dk ανακοίνωσε δημοσίως το 2006 ότι σκόπευε να δημιουργήσει μια ανταγωνιστική αγορά στη ζώνη DK2, αλλά το συγκεκριμένο σχέδιο δεν υλοποιήθηκε στη συνέχεια. Ο καταγγέλλων ισχυρίζεται ότι αυτό αποτελεί ένδειξη της παρέμβασης του κράτους στη διαδικασία λήψης αποφάσεων της Energinet.dk. Ωστόσο, το γεγονός ότι η Energinet.dk μπορεί να μην τήρησε κατά γράμμα τα σχέδια που ανακοινώθηκαν το 2006 δεν αποτελεί από μόνο του ένδειξη της συμμετοχής του κράτους στις αποφάσεις της Energinet.dk.
                  
               
                     (61)
                  
                  
                     Ο καταγγέλλων ισχυρίστηκε επίσης ότι οι διατάξεις της σύμβασης μεταξύ της Energinet.dk και της DONG Energy που προστατεύουν την DONG Energy από τυχόν ζημίες σε περίπτωση που ο ΟΕΔ πραγματοποιήσει αλλαγές στη σύμβαση υποδηλώνει την παρέμβαση του ΟΕΔ στη διαδικασία λήψης αποφάσεων της Energinet.dk. Ωστόσο, η σύμβαση δεν αναφέρει καθόλου τον ΟΕΔ και δηλώνει μόνο ότι: «Εάν η Ρυθμιστική Αρχή Ενέργειας της Δανίας απαιτεί από ένα ή αμφότερα τα μέρη να τροποποιήσουν τους όρους της συμφωνίας ... η συμφωνία προσαρμόζεται …». Η σύμβαση δεν παρέχει κανένα στοιχείο ότι το κράτος εξέτασε ή ενέκρινε τη σύμβαση με την DONG Energy και η Δανία δήλωσε ότι η σύμβαση δεν εξετάστηκε ούτε εγκρίθηκε από το δανικό κράτος. Όπως εξηγείται στην αιτιολογική σκέψη 56, η σύμβαση δεν υπόκειται σε εκ των προτέρων εξέταση, παρακολούθηση ή έγκριση από το κράτος και η Δανία ενημερώθηκε για τη σύμβαση μόνο μέσω της ετήσιας έκθεσης η οποία κοινοποιήθηκε για πρώτη φορά στο υπουργείο Κλίματος, Ενέργειας και Κτιρίων της Δανίας μόνο τον Μάρτιο του 2011 μετά την υπογραφή της σύμβασης.
                  
               
                     (62)
                  
                  
                     Όσον αφορά τους γενικότερους δείκτες συμμετοχής του κράτους, η Επιτροπή σημειώνει ότι υπάρχουν δείκτες και προς τις δύο κατευθύνσεις. Ενώ η Energinet.dk διαθέτει υψηλό βαθμό ανεξαρτησίας, το δανικό κράτος είναι σε θέση να ασκήσει επιρροή ως έναν βαθμό στη γενική λειτουργία της εταιρείας.
                  
               
                     (63)
                  
                  
                     Ωστόσο, λαμβάνοντας υπόψη τα συμπεράσματα των αιτιολογικών σκέψεων 85 και 86 σχετικά με το κατά πόσον τα μέτρα παρείχαν πλεονέκτημα στην DONG Energy και αποτελούσαν κρατική ενίσχυση, δεν είναι απαραίτητο να ληφθεί οριστική θέση ως προς το ζήτημα του καταλογισμού.
                  
               5.3.   Η ύπαρξη ενίσχυσης — πλεονέκτημα
         
         
                     (64)
                  
                  
                     Στην απόφασή της για την κίνηση της διαδικασίας, η Επιτροπή εξέφρασε επίσης την αβεβαιότητά της σχετικά με το κατά πόσο η σύμβαση που υπέγραψε η Energinet.dk με την DONG Energy αντανακλούσε μια κανονική αγοραία τιμή για τις παρεχόμενες υπηρεσίες και, κατά συνέπεια, κατά πόσο έδωσε πλεονέκτημα στην DONG Energy. Δεδομένων των ζητημάτων που έθιξε η BRD όσον αφορά τη δέσμευση δυναμικότητας στη σύνδεση μεταφοράς Great Belt και το συνολικό ποσό της δυναμικότητας που αγόρασε η Energinet.dk από την DONG Energy στη ζώνη DK2, η Επιτροπή διερεύνησε την ανάγκη για την ποσότητα των επικουρικών υπηρεσιών που αγοράστηκαν από την Energinet.dk στη ζώνη DK2, την απόφαση της Energinet.dk να διαπραγματευτεί με την DONG Energy για την παροχή των απαιτούμενων υπηρεσιών και την τελική τιμή που καταβλήθηκε στην DONG Energy για τις εν λόγω υπηρεσίες.
                  
               5.3.1.   Η ανάγκη για την ποσότητα των επικουρικών υπηρεσιών που αγοράστηκαν από την Energinet.dk στη ζώνη DK2
         
         
                     (65)
                  
                  
                     Όπως περιγράφεται στις αιτιολογικές σκέψεις 19, 20, 21 και 41, η Energinet.dk στη ζώνη DK2 απαιτούσε 600 MW επικουρικών υπηρεσιών, με βάση τη δέσμευση της δυνατότητας σύνδεσης μεταφοράς Great Belt για τη μεταφορά επικουρικών υπηρεσιών μεταξύ των ζωνών DK1 και DK2, που αναμενόταν να μειώσει τη συνολική ανάγκη παροχής επικουρικών υπηρεσιών στη Δανία, περιορίζοντας παράλληλα την παρέμβαση στις εμπορικές συναλλαγές μεταξύ των ζωνών DK1 και DK2. Η BRD ισχυρίστηκε ότι το μέγεθος της σύμβασης που υπογράφηκε με την DONG Energy ήταν απόρροια της απόφασης της Energinet.dk να δεσμεύσει τη δυναμικότητα της σύνδεσης μεταφοράς Great Belt για τη ροή ισχύος από τη ζώνη DK2 στη ζώνη DK1, η οποία εγκρίθηκε από το δανικό κράτος στο πλαίσιο της αίτησης για την κατασκευή της σύνδεσης. Η BRD ισχυρίστηκε επίσης ότι μια δέσμευση θα μπορούσε να γίνει προς την αντίθετη κατεύθυνση (για τη ροή ηλεκτρικής ενέργειας από τη ζώνη DK1 στη ζώνη DK2) ή και προς τις δύο κατευθύνσεις και ότι αυτό θα μπορούσε να μειώσει το κόστος των επικουρικών υπηρεσιών αυξάνοντας τον ανταγωνισμό.
                  
               
                     (66)
                  
                  
                     Ωστόσο, ο γενικός σκοπός της επένδυσης στη σύνδεση ήταν η βελτίωση της λειτουργίας της αγοράς και ο περιορισμός της δυνατότητας των συμμετεχόντων στην αγορά να ασκήσουν την ισχύ τους στην αγορά εξαιτίας των περιορισμών μεταφοράς (13). Η δυνατότητα βελτιστοποίησης της χρήσης επικουρικών υπηρεσιών αποτέλεσε ένα από τα πολλά οφέλη της επένδυσης στη σύνδεση μεταφοράς Great Belt τα οποία προσδοκούσε η Δανία. Όπως επιβεβαιώθηκε από τη Δανία, η δυνατότητα από κοινού χρήσης των υπηρεσιών αποθεμάτων μεταξύ των ζωνών DK1 και DK2 δεν αποτέλεσε αποφασιστικό παράγοντα στην απόφαση της κυβέρνησης να εγκρίνει την κατασκευή της γραμμής σύνδεσης μεταφοράς Great Belt και η δυνατότητα από κοινού χρήσης των υπηρεσιών αποθεμάτων δεν αναφέρθηκε άμεσα στην έγκριση του έργου από την κυβέρνηση.
                  
               
                     (67)
                  
                  
                     Τα αποδεικτικά στοιχεία που υπέβαλε η Δανία υποδηλώνουν ότι η δέσμευση έχει εφαρμοστεί προς την αντίθετη κατεύθυνση, γεγονός που θα είχε ως αποτέλεσμα την αύξηση της στρέβλωσης της ενδοημερήσιας αγοράς λόγω της εξισορρόπησης της προσφοράς και της ζήτησης στις ζώνες DK1 και DK2 και του γεγονότος ότι η ηλεκτρική ενέργεια ρέει από τη ζώνη DK1 στη ζώνη DK2, στο 72,7 % των περιπτώσεων. Δεδομένου ότι η Δανία απέδειξε ότι η δέσμευση προς την αντίθετη κατεύθυνση ή προς αμφότερες τις κατευθύνσεις αναμενόταν να έχει αυξήσει το επίπεδο στρέβλωσης της αγοράς που απορρέει από τη δέσμευση δυναμικότητας της σύνδεσης μεταφοράς Great Belt, η Επιτροπή απορρίπτει το επιχείρημα του καταγγέλλοντος ότι η Energinet.dk πραγματοποίησε δέσμευση της δυναμικότητας σύνδεσης μεταφοράς Great Belt προς την αντίθετη κατεύθυνση ή προς αμφότερες τις κατευθύνσεις.
                  
               
                     (68)
                  
                  
                     Μετά την επιβεβαίωση της δέσμευσης της δυναμικότητας, θα μπορούσαν να καθοριστούν οι απαιτήσεις για τις επικουρικές υπηρεσίες στις ζώνες DK1 και DK2. Με τη δέσμευση που εφαρμόστηκε από το 2010 έως το 2012, κρίθηκαν απαραίτητα 600 MW επικουρικών υπηρεσιών στη ζώνη DK2 για την Energinet.dk. Οι ανάγκες δυναμικότητας στη ζώνη DK2 δεν μεταβλήθηκαν με την ακύρωση του καθεστώτος για τη δέσμευση της δυναμικότητας στη σύνδεση μεταφοράς Great Belt.
                  
               5.3.2.   Η απόφαση της Energinet.dk να διαπραγματευτεί με την DONG Energy για την παροχή των απαιτούμενων υπηρεσιών
         
         
                     (69)
                  
                  
                     Το 2009, πριν ξεκινήσει τις διαπραγματεύσεις με την DONG Energy, η Energinet.dk ανέθεσε μια μελέτη αγοράς για τον προσδιορισμό των πιθανών διαθέσιμων επιλογών για την εκπλήρωση της διαπιστωθείσας ανάγκης για εφεδρική ισχύ στη ζώνη DK2. Τα αποτελέσματα της μελέτης αγοράς της Energinet.dk για το 2009 δείχνουν ότι τα 600 MW επικουρικών υπηρεσιών που χρειαζόταν η ζώνη DK2 δεν θα μπορούσαν να εξασφαλιστούν χωρίς την αγορά τουλάχιστον κάποιας δυναμικότητας από την DONG Energy. Η μελέτη καταλήγει στο συμπέρασμα ότι «είναι απολύτως σαφές ότι οι σταθμοί του Kyndby διαδραματίζουν έναν απολύτως κρίσιμο ρόλο για την κατάσταση των αποθεμάτων στην Ανατολική Δανία, λόγω του μεγέθους τους».
                  
               
                     (70)
                  
                  
                     Ειδικότερα, οι επικουρικές υπηρεσίες των οποίων η προμήθεια θα μπορούσε να γίνει από άλλους προμηθευτές εκτός της DONG Energy θα μπορούσαν να είναι διαθέσιμες μόνο για σχετικά υψηλές τιμές. Η έκθεση αναφέρει, για παράδειγμα, συζητήσεις με κατασκευαστές, ένας εκ των οποίων πρότεινε την κατασκευή νέου σταθμού ισχύος 150 MW έναντι 65 000 DKK/MW/μήνα για τριετή σύμβαση, ενώ ένας άλλος την κατασκευή ενός σταθμού ισχύος 50 MW έναντι 50 000 DKK/MW/μήνα για τριετή σύμβαση.
                  
               
                     (71)
                  
                  
                     Η BRD ισχυρίστηκε ότι η προμήθεια των 300 MW θα μπορούσε να εξασφαλιστεί από άλλους παρόχους εκτός της DONG Energy στη ζώνη DK2 αλλά δεν προσκόμισε στοιχεία που να αποδεικνύουν ότι η πρόσθετη δυναμικότητα 300 MW που θα απαιτούνταν εκτός από τα εν λόγω 300 MW θα μπορούσε να εξασφαλιστεί με άλλο τρόπο εκτός από την προμήθεια δυναμικότητας από την DONG Energy ή με διαφορετική δέσμευση δυναμικότητας στη σύνδεση μεταφοράς Great Belt.
                  
               
                     (72)
                  
                  
                     Εκτός από τη μελέτη αγοράς της Energinet.dk για το 2009, η Δανία εξήγησε ότι παρόλο που περίπου 300 MW νέας δυναμικότητας θα μπορούσαν να παρασχεθούν στη ζώνη DK2, δεν ήταν διαθέσιμα στην αγορά κατά την υπογραφή της σύμβασης με την DONG Energy και η διαδικασία εγκατάστασης θα μπορούσε να διαρκέσει περίπου πέντε έτη. Ακόμη και αν αυτή η δυναμικότητα των 300 MW ήταν διαθέσιμη στην αγορά κατά την υπογραφή της σύμβασης με την DONG, δεν θα ήταν δυνατή η παροχή της πλήρους δυναμικότητας των 600 MW που απαιτείται στη ζώνη DK2 χωρίς την παροχή δυναμικότητας από την Dong Energy.
                  
               
                     (73)
                  
                  
                     Βάσει των παρεχόμενων στοιχείων, η Επιτροπή καταλήγει στο συμπέρασμα ότι θα ήταν απαραίτητη η αγορά επικουρικών υπηρεσιών από την DONG Energy για να εξασφαλιστεί η συνολική απαιτούμενη ποσότητα επικουρικών υπηρεσιών στη ζώνη DK2. Ωστόσο, εξακολουθεί να είναι απαραίτητο να εξεταστεί κατά πόσον θα ήταν διαθέσιμες στην Energinet.dk εναλλακτικές πηγές επικουρικών υπηρεσιών σε χαμηλότερη τιμή, από εκείνη που καταβάλλεται στην DONG Energy για όλες τις επικουρικές υπηρεσίες.
                  
               5.3.3.   Η τελική τιμή που καταβλήθηκε στην DONG Energy για επικουρικές υπηρεσίες στη ζώνη DK2
         
         
                     (74)
                  
                  
                     Η Energinet.dk αγόρασε 675 MW επικουρικών υπηρεσιών από την DONG Energy στη ζώνη DK2. Εάν ληφθεί υπόψη η εξαίρεση από την υποχρέωση παράδοσης λόγω εργασιών συντήρησης, θα έπρεπε να διατεθούν κατά μέσο όρο 600 MW επικουρικών υπηρεσιών για την πενταετή περίοδο σύμβασης. Η Δανία έχει υποβάλει έγγραφα προερχόμενα από την Energinet.dk που εξηγούν ότι η δυναμικότητα από τους σταθμούς της DONG Energy στο Kyndby και Masnedø ήταν διαθέσιμη μόνο σε καθορισμένη τιμή ανεξάρτητα από την ποσότητα της αγορασθείσας δυναμικότητας.
                  
               
                     (75)
                  
                  
                     Τα έγγραφα που υπέβαλε η Δανία δείχνουν ότι η Energinet.dk υποστήριξε στις διαπραγματεύσεις με την DONG Energy ότι το κόστος θα πρέπει να μειωθεί κατ' αναλογία σε περίπτωση προμήθειας δυναμικότητας 600 MW αντί για τα 675 MW της σύμβασης που υπογράφηκε τελικά με την Energinet.dk. Ωστόσο, η DONG Energy αντιτάχθηκε στις συγκεκριμένες προσπάθειες λόγω του υψηλού σταθερού κόστους που συνδέεται με τη διάθεση της δυναμικότητας των επικουρικών υπηρεσιών, το οποίο δεν θα άλλαζε σε περίπτωση σύμβασης μικρότερης δυναμικότητας.
                  
               
                     (76)
                  
                  
                     Η DONG Energy έλαβε 957 481 000 DKK κατ' ανώτατο όριο βάσει της σύμβασης —συμπεριλαμβανομένης της πρόσθετης αποζημίωσης για τους αυξημένους φόρους NOx. Αυτό ισοδυναμεί με 24 178 DKK/MW/μήνα για 660 MW επικουρικών υπηρεσιών (διαθέσιμη δυναμικότητα μετά την απαλλαγή από την υποχρέωση παράδοσης λόγω εργασιών συντήρησης). Εάν υπολογιστεί βάσει της απαίτησης των 600 MW της Energinet.dk, αυτό ισοδυναμεί με 26 597 DKK/MW/μήνα.
                  
               
                     (77)
                  
                  
                     Από τις πληροφορίες που υπέβαλε η DONG Energy προκύπτει ότι η τιμή που καταβλήθηκε για τις επικουρικές υπηρεσίες στη ζώνη DK2 ήταν χαμηλότερη από τις τιμές που καταβλήθηκαν για παρόμοιες υπηρεσίες από τους διαχειριστές συστημάτων μεταφοράς (ΔΣΜ) στην Ιρλανδία και τη Μεγάλη Βρετανία. Η Επιτροπή διαπιστώνει ότι οι τιμές της Βρετανίας και της Ιρλανδίας δεν μπορούν να θεωρηθούν κατάλληλο σημείο αναφοράς για την εκτίμηση της τιμής που καταβλήθηκε στην DONG Energy, καθώς οι σημαντικές διαφορές στις τιμές των επικουρικών υπηρεσιών στις διάφορες αγορές μπορεί να οφείλονται σε διάφορους λόγους, παραδείγματος χάρη ανάλογα με τα επίπεδα της τοπικής προσφοράς και ζήτησης και των ειδικών τοπικών ρυθμίσεων για τη σύναψη συμβάσεων επικουρικών υπηρεσιών, ενώ η DONG Energy δεν τεκμηρίωσε τον λόγο για τον οποίο οι τιμές στη Βρετανία και την Ιρλανδία θα ήταν σχετικές και θα παρείχαν το κατάλληλο σημείο αναφοράς για την αξιολόγηση του επιπέδου αγοράς της συμβατικής τιμής.
                  
               
                     (78)
                  
                  
                     Η DONG Energy απέδειξε επίσης ότι η τιμή που καταβλήθηκε ήταν χαμηλότερη από τις τιμές που καταβλήθηκαν για επικουρικές υπηρεσίες στη ζώνη DK1 το 2007. Ωστόσο, όπως σημειώνει η BRD, η τιμή που καταβλήθηκε στην DONG Energy ήταν σημαντικά υψηλότερη από τις τιμές που καταβλήθηκαν για επικουρικές υπηρεσίες στη ζώνη DK1 το 2011. Οι τιμές στη ζώνη DK1 το 2011 ενδέχεται να μειώθηκαν μετά την αλλαγή το 2007 από δημοπρασία εφεδρικής αγοράς έναν μήνα εκ των προτέρων σε δημοπρασία εφεδρικής αγοράς μία ημέρα εκ των προτέρων, η οποία αύξησε τον ανταγωνισμό στις προμήθειες των επικουρικών υπηρεσιών. Η κατάσταση της προσφοράς και της ζήτησης μπορεί επίσης να διαφέρει στη ζώνη DK1 σε σχέση με τη ζώνη DK2. Ως εκ τούτου, η Επιτροπή διαπιστώνει ότι ούτε η τιμή στη ζώνη DK1το 2007 ούτε η τιμή στη ζώνη DK1 το 2011 θα πρέπει να θεωρηθούν κατάλληλο σημείο αναφοράς για την αξιολόγηση της τιμής που καταβλήθηκε στην DONG Energy για επικουρικές υπηρεσίες στη ζώνη DK2 μεταξύ των ετών 2011 και 2015.
                  
               
                     (79)
                  
                  
                     Η BRD ισχυρίστηκε ότι τα 300 MW επικουρικών υπηρεσιών που υποστήριξε ότι θα μπορούσαν να είχαν παρασχεθεί στη ζώνη DK2 από άλλους προμηθευτές εκτός της DONG Energy, θα μπορούσαν να έχουν παρασχεθεί έναντι 450 και 750 εκατ. DKK. Αυτό ισοδυναμεί με 25 000 έως 41 667 DKK/MW/μήνα —κάτι που υποδηλώνει ότι το συνολικό το κόστος για τα 300 MW θα ήταν υψηλότερο από το κόστος των 300 MW δυναμικότητας βάσει της σύμβασης της Energinet.dk με την DONG Energy, το οποίο ανερχόταν σε 26 597 DKK/MW/μήνα (για 600 MW).
                  
               
                     (80)
                  
                  
                     Επιπλέον, παρά το γεγονός ότι η Δανία εξήγησε ότι δεν ήταν διαθέσιμα εγκαίρως για την παροχή δυναμικότητας από τον Ιανουάριο του 2011, η Επιτροπή σημειώνει ότι η μελέτη της Energinet.dk για το 2009 εντόπισε δύο πιθανά νέα έργα συνολικού ύψους 200 MW που θα μπορούσαν να είχαν κατασκευαστεί εάν είχαν παρασχεθεί τριετείς συμβάσεις με την Energinet.dk. Εάν οι δαπάνες υπολογιστούν για περίοδο πέντε αντί τριών ετών —εφόσον υποτεθεί ότι η πλήρης τιμή που υποδεικνύεται για τις τριετείς συμβάσεις κατανεμηθεί σε περίοδο πέντε ετών (αν και τα έξοδα ενδέχεται να αυξήθηκαν λόγω της μεγαλύτερης περιόδου που συνεπάγεται πάγιες εισπρακτέες δαπάνες) τότε θα ήταν ενδεχομένως διαθέσιμα 150 MW έναντι 39 000 DKK/MW/μήνα και άλλα 50 MW έναντι 30 000 DKK/MW/μήνα. Οι εν λόγω ενδεικτικές δαπάνες ήταν αμφότερες υψηλότερες από την τιμή που καταβλήθηκε από την Energinet.dk στην DONG Energy.
                  
               
                     (81)
                  
                  
                     Τέλος, η BRD ισχυρίστηκε επίσης ότι οι κυρώσεις για τη μη παράδοση που καθορίζονται στη σύμβαση με την DONG Energy ενδέχεται να μην επαρκούσαν για την κάλυψη των πρόσθετων δαπανών που επιβάρυναν την Energinet.dk στις περιπτώσεις που χρειάστηκε να αποκτήσει εναλλακτική δυναμικότητα. Η Δανία εξήγησε ότι οι κυρώσεις ήταν επαρκείς: το 2014, η κύρωση που επιβλήθηκε στην DONG Energy ήταν [50-70] DKK/MW, ενώ η εναλλακτική δυναμικότητα συνάφθηκε με μέσο κόστος 58 DKK/MW.
                  
               
                     (82)
                  
                  
                     Λαμβάνοντας ως σημείο αναφοράς τις τιμές που ζητούν οι δυνητικοί εναλλακτικοί προμηθευτές επικουρικών υπηρεσιών που εντοπίστηκαν από την BRD και την Energinet.dk, η Επιτροπή σημειώνει ότι οι συγκεκριμένες τιμές ήταν υψηλότερες από τις τιμές που καταβλήθηκαν στην DONG Energy. Συνεπώς, η Επιτροπή καταλήγει στο συμπέρασμα ότι η Energinet.dk εξασφάλισε ανταγωνιστική τιμή —καλύτερη από τις διαθέσιμες εναλλακτικές λύσεις— για τις απαιτούμενες επικουρικές υπηρεσίες στη ζώνη DK2.
                  
               5.3.4.   Η αποδοτικότητα της σύμβασης για την DONG Energy
         
         
                     (83)
                  
                  
                     Επιπλέον, η Επιτροπή εξέτασε τον αντίκτυπο της ανταγωνιστικής τιμής που εξασφαλίστηκε στο κέρδος βάσει της σύμβασης. Δεδομένης της θέσης της DONG Energy ως προμηθευτή επικουρικών υπηρεσιών «κρίσιμης σημασίας» στη ζώνη DK2, ενδέχεται να υπήρχε η δυνατότητα άσκησης ισχύος στην αγορά κατά τις διαπραγματεύσεις με την Energinet.dk. Ως εκ τούτου, η Επιτροπή διερεύνησε επίσης το ενδεχόμενο η DONG Energy να έλαβε αθέμιτο κέρδος λόγω της θέσης της στην αγορά.
                  
               
                     (84)
                  
                  
                     Τα έγγραφα που υπέβαλε η Δανία δείχνουν ότι, βάσει των τελικών τιμών διαπραγμάτευσης, η DONG Energy αποκόμισε κέρδος [1-7] % από τη σύμβαση παροχής επικουρικών υπηρεσιών. Ο συγκεκριμένος συντελεστής απόδοσης συγκρίθηκε με την απόδοση του κρατικού ομολόγου που θα μπορούσε να είναι διαθέσιμο ως εναλλακτική επένδυση. Η απόδοση των πενταετών δανικών κρατικών ομολόγων τον Δεκέμβριο 2010 ανερχόταν κατά μέσο όρο στο 2,13 %. Δεδομένων των κινδύνων που ανέλαβε η DONG Energy για την εξασφάλιση της αξιόπιστης λειτουργίας των σταθμών που παρέχουν τις επικουρικές υπηρεσίες, η Επιτροπή καταλήγει στο συμπέρασμα ότι το επίπεδο κέρδους [1-7] % ήταν εύλογο λαμβάνοντας υπόψη την απόδοση 2,13 % ενός πενταετούς κρατικού ομολόγου.
                  
               5.3.5.   Συμπέρασμα
         
         
                     (85)
                  
                  
                     Η Energinet.dk μελέτησε την κατάσταση της προσφοράς στην αγορά το 2009, επιδιώκοντας να προσδιορίσει όλες τις επιλογές για την αγορά των απαραίτητων επικουρικών υπηρεσιών. Εκτός από τον καθορισμό του πιθανού κόστους των συμβάσεων με εναλλακτικούς παρόχους για την DONG Energy, η συγκεκριμένη μελέτη επιβεβαίωσε ότι δεν υπήρχε επαρκής διαθέσιμη δυναμικότητα, εκτός από αυτήν της DONG Energy, για την εκπλήρωση των απαιτήσεων της Energinet.dk. Το γεγονός αυτό επιβεβαιώνεται από τον καταγγέλλοντα, δεδομένου ότι η BRD ισχυρίζεται ότι μόνο το ήμισυ της απαιτούμενης δυναμικότητας θα μπορούσε να είχε παρασχεθεί από άλλους προμηθευτές εκτός της DONG Energy. Μέσω των διαπραγματεύσεών της με την DONG Energy, η Energinet.dk εξασφάλισε χαμηλότερη τιμή σε σχέση με τις τιμές αναφοράς που προσδιορίστηκαν στην έρευνα αγοράς της Energinet.dk και χαμηλότερη σε σχέση με τις τιμές των νέων επενδύσεων ύψους 300 MW που ο καταγγέλλων ισχυρίστηκε ότι θα μπορούσαν να παρασχεθούν στη ζώνη DK2. Η Energinet.dk κατόρθωσε επίσης να εξασφαλίσει μια τιμή που περιόρισε τα κέρδη της DONG Energy στο [1-7] %, κάτι που είναι εύλογο.
                  
               
                     (86)
                  
                  
                     Ως εκ τούτου, η Επιτροπή καταλήγει στο συμπέρασμα ότι η Energinet.dk ενήργησε ως συνετός επενδυτής στην αγορά και ότι η σύμβαση δεν παρείχε κάποιο πλεονέκτημα στην DONG Energy το οποίο θα μπορούσε να χαρακτηριστεί ως ενίσχυση κατά την έννοια του άρθρου 107 παράγραφος 1 της Συνθήκης.
                  
               6.   ΣΥΜΠΕΡΑΣΜΑ
         
         
                     (87)
                  
                  
                     Η Επιτροπή κρίνει ότι, δεδομένου ότι η σύμβαση μεταξύ της Energinet.dk και της DONG Energy δεν πληροί σωρευτικά όλες τις προϋποθέσεις του άρθρου 107 παράγραφος 1 της Συνθήκης, δεν συνιστά κρατική ενίσχυση.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η σύμβαση της 21ης Δεκεμβρίου 2010 μεταξύ της Energinet.dk και της DONG Energy δεν συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης.
         
         
            Άρθρο 2
            Η παρούσα απόφαση απευθύνεται στο Βασίλειο της Δανίας.
         
         
            Βρυξέλλες, 23 Μαΐου 2016.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  ΕΕ C 230 της 8.8.2013, σ. 23.
         
            (2)  Βλέπε υποσημείωση 1.
         
            (3)  ΕΕ C 37 της 3.2.2001, σ. 3.
         
            (4)  Υπόθεση C-482/99, Γαλλική Δημοκρατία κατά Επιτροπής (Stardust Marine), Συλλογή 2002, σ. I-4397, σκέψη 38.
         
            (5)  Υπόθεση C-278/00, Ελληνική Δημοκρατία κατά Επιτροπής, Συλλογή 2004, σ. I-3997, σκέψη 54.
         
            (6)  Υπόθεση C-482/99, Γαλλική Δημοκρατία κατά Επιτροπής (Stardust Marine), Συλλογή 2002, σ. I-4397, σκέψη 52.
         
            (7)  Υπόθεση T-305/13, SACE και Sace BT κατά Επιτροπής, EU:T:2015:435, σκέψη 51.
         
            (8)  Υπόθεση T-305/13, SACE και Sace BT κατά Επιτροπής, EU:T:2015:435, σκέψη 63.
         
            (9)  Βλέπε π.χ. υποθέσεις κρατικών ενισχύσεων 354/2008 - Τροποποίηση του καθεστώτος «Στήριξη μιας φιλικής προς το περιβάλλον ηλεκτροπαραγωγής» (N 602/2004), συμπλήρωμα για την ηλεκτροπαραγωγή από νέες ανεμογεννήτριες (ΕΕ C 143 της 24.6.2009, σ. 6) και N 356/2008 - Τροποποίηση του καθεστώτος «Στήριξη μιας φιλικής προς το περιβάλλον ηλεκτροπαραγωγής» (Ν 602/2004), συμπληρώματα για την ηλεκτροπαραγωγή από βιοαέριο (ΕΕ C 151 της 3.7.2009, σ. 16).
         
            (10)  Υπόθεση T-305/13, SACE και Sace BT κατά Επιτροπής, EU:T:2015:435, σκέψη 76.
         
            (11)  Υπόθεση T-305/13, SACE και Sace BT κατά Επιτροπής, EU:T:2015:435, σκέψη 73.
         
            (12)  Βλέπε υποσημείωση 6.
         
            (13)  Ιούνιος 2005 «Ενεργειακή στρατηγική 2025» του υπουργείου Μεταφορών και Ενέργειας της Δανίας.